ลูกหนี้เอสเอ็มอีมีเฮ รัฐหนุนฟื้นฟูกิจการ
กรมบังคับคดีจับมือ สสว. ช่วยลูกหนี้เอสเอ็มอีฟื้นฟูกิจการ พร้อมแก้กฎหมายรองรับ
2 ก.พ. 2558

กรมบังคับคดีจับมือ สสว. ช่วยลูกหนี้เอสเอ็มอีฟื้นฟูกิจการ พร้อมแก้กฎหมายรองรับ
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีเตรียมจับมือกับสำนักงานส่งเสริมวิสาหกิจขนาดกลางและขนาดย่อม (สสว.) จัดทำโครงการช่วยเหลือผู้ประกอบการรายย่อย (เอสเอ็มอี) ให้เข้ากระบวนการฟื้นฟูกิจการได้มากขึ้น โดยให้เอสเอ็มอีสามารถปรับโครงสร้างหนี้ และดำเนินธุรกิจต่อไปได้ จากเดิมที่การเข้ากระบวนการฟื้นฟูกิจการจะมีค่าใช้จ่ายในการว่าจ้างที่ปรึกษาผู้บริหารแผนฟื้นฟูสูงมาก ทำให้เอสเอ็มอีที่มีปัญหาทางธุรกิจถูกพิทักษ์ทรัพย์ล้มละลายไป
นอกจากนี้ ในวันที่ 26 ก.พ.นี้ กรมบังคับคดีจะมีการลงนามในบันทึกข้อตกลงร่วมกับ 24 หน่วยงาน เช่น สสว. สภาอุตสาหกรรมแห่งประเทศไทย หอการค้าไทย สมาคมธนาคารไทย กระทรวงพาณิชย์ ฯลฯ ตามนโยบายของรัฐบาลที่จะให้หน่วยงานต่างๆ เข้ามาช่วยเหลือผู้ประกอบการเอสเอ็มอีอย่างบูรณาการ ตามความถนัดและความรับผิดชอบของแต่ละหน่วยงาน โดยส่วนของกรมบังคับคดีจะเข้าไปช่วยให้ความรู้เกี่ยวกับด้านกฎหมาย